**Zbor în doi**

*Stefan Doroftei Doimaneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ca un copac în toamna cenuşie,

Se scutura cerul de nori şi stele,

Ne-am întâlnit pe-a nopţilor fâşie

Când amândoi ne agăţam de ele.

În molecula timpului, pe seară,

Ne dăruiam petale de iubire,

Iar luna se grăbea ca să apară

Cu noi steluţe prinse în privire.

Mai aţipeam pe raze-n constelaţii

Înfăşuraţi în aură divină,

Cerul intra mereu în modulaţii

Şi ne cânta pe strune de lumină.

Zburam până spre zorile de ziuă

Purtând în noi fărâme de cuvinte,

Vântul tăcut bătea norii în piuă

Şi ne-ndemna să facem jurăminte.

Iar într-o zi, privind în urma noastră

Am înţeles să ne oprim din zboruri,

Pentru a-mbăţişa luna măiastră

Şi a primi la un altar onoruri.